Salattu tarkoitus
Älä ylpeile, sielu: on suuntani hyvä –
 sano vain: minä tavoitan parhaaseen.
 Meri elämän suuri on, suunnaton, syvä,
 hukut, eksyt sen aaltoilun runsauteen.

 Lukemattomin värein ja väikkein se väikkyy,
 kuvat kulkee ja toisiinsa kutoutuu.
 se alati elää ja liikkuu ja läikkyy –
 jokin salattu tarkoitus sillä on muu

 kuin se, mihin tavoitat toimin ja aikein.
 Sopusointuun saa kera suuruuden:
 vain kiitä, kun käy surun aallokko vaikein,
 ole nöyrä, kun läike lyö onnellinen.